Familie ken Hennopsrivier-lyke uit: ‘Hulle was saggeaarde mense’Piet en Evah Beetge. Foto: Verskaf Die liggame van die man en vrou wat op 27 Desember in die Hennopsrivier in Centurion gevind is, is geïdentifiseer. Piet Beetge (59) en Evah (49) se liggame is Dinsdag deur hul familie in die staatslykshuis uitgeken. Die polisie het sedert die liggame in die water gevind is, gespook om die identiteit van die persone te bepaal en het tot Dinsdag nog gewag op die uitslae van vingerafdrukke om die identiteit van die persone te probeer vasstel. Christie Beetge, Piet se skoonsuster, het Vrydag aan Maroela Media gesê daar is soveel vrae rondom hul geliefdes se dood. “Ek en my man, Jan, het die berig op Maroela Media gesien van die twee liggame wat gevind is. Ons het natuurlik nie geweet dit is Piet en Evah nie, maar êrens diep binne het ons geweet iets is nie lekker nie. Ons het so snaakse gevoel gehad, amper ŉ sesde sintuig. Ek kan dit nie eintlik verduidelik nie.” Christie het vertel dat Evah se dogter hulle op 27 Desember gekontak het om te sê Piet en Evah word vermis. “Sy het by die huis aangekom en haar ouers was nie daar nie. Hulle voertuie het nog daar gestaan, maar sy kon hulle nêrens kry nie. Hulle selfone het ook heeltyd oorgegaan na ŉ stemboodskap,” het sy gesê. Jan het die Netcare Jakaranda Hospitaal gebel waar Piet as ŉ instandhoudingselektrisiën gewerk het en hulle het hom ingelig dat hy reeds met verlof was. “Ons het onsself probeer gerusstel dat hulle seker vir ŉ paar dae weg is, dalk na die Dinokeng-wildreservaat toe waar hulle gereeld gaan uitspan het en moontlik hul selfone se batterylaaiers agtergelaat het. Maar ons was die heeltyd onrustig en bekommerd oor waar hulle mag wees.” Die hospitaal het Jan Dinsdag gebel om te vra of hy weet waar Piet is, aangesien hy terug moes wees by die werk. Jan is dadelik polisiestasie toe en het hospitale in die omgewing gebel op soek na sy broer. Die polisie het hom na die lykshuis verwys, waar hulle ŉ man se liggaam aan hom gewys het. “Dit was Piet, maar Jan kon hom nie herken nie,” het Christie bygevoeg. “Ek dink sy verstand wóú hom nie herken nie. Dit was net te traumaties om sy broer só te sien. Hy was erg vermink.” Die egpaar is die volgende dag saam met Jan se suster terug na die lykshuis om weer na die liggaam te kyk en hulle het Piet toe herken. Hulle het ook Evah se liggaam uitgeken. “Dit het amper nie soos hulle gelyk nie, want hulle het albei erge kopbeserings opgedoen. Piet se mond is ingeduik asof hy met iets geslaan is, dit was verskriklik ontstellend. Ek sal nooit daardie prentjie uit my kop kry nie,” het Christie gesê. Volgens haar het die familie nog geen verduideliking wat met Piet en Evah gebeur het nie. “Hulle was al die afgelope vier jaar getroud en het in Capital Park gebly. Ek weet nie of hulle in hul huis oorval was of op ŉ ander plek nie. Hulle selfone, ‘n skootrekenaar en Evah se kamera word vermis, so dit wil voorkom asof hulle beroof is. Maar Evah het snaaks genoeg nog haar trouring aan haar vinger gehad. Ons weet nie wat gebeur het nie. Ons het so baie vrae.” Sy het gesê ŉ forensiese span van die polisie was reeds by die huis om dit vir leidrade te fynkam en alle moontlikhede word ondersoek. Christie het gesê Piet en Evah was albei baie saggeaarde mense wat baie lief was vir mekaar. “Hulle was nog net vier jaar getroud, maar al nege jaar saam. Evah was werklik ŉ deel van ons familie,” het sy gesê. “Dit is veral vir my man baie swaar. Hy en sy broer was baie geheg aan mekaar en om hom te verloor en op só manier… ek weet nie of ons ooit weer sal kan slaap nie.” ŉ Gedenkdiens vir Piet en Evah word Maandag om 10:00 in die Pneuma Life-kerk in Centurion gehou. Hulle sal privaat veras word. Kapt. Augustinah Selepe, woordvoerder van die polisie, kon teen Vrydagoggend nog nie die identiteit van die oorledenes bevestig nie. Maroela Media wag op die polisie se kommentaar.